Afaceriștii de succes din Diasporă, îndemnați să se întoarcă în țara lor. Mesajul liderilor PNL
- Mădălina Sfrijan
- 18 martie 2024, 18:11
Președintele PNL a discutat cu cei mai bine cotați antreprenori români din Diaspora. Dialogul a avut loc în cadrul turneului din străinătate, la care a luat parte și secretarul general al partidului, Lucian Bode, precum și prim-vicepreședintele PNL Rareș Bogdan. Cu acest prilej, Nicolae Ciucă i-a felicitat pe afaceriștii români care au reușit să facă performanță peste hotare.
Liderul PNL, îndemn pentru antreprenorii din Diaspora
În cadrul turneului din Diaspora, liberalii au discutat cu peste 50 de antreprenori români. Cei mai mulți dintre aceștia au reușit să își clădească afaceri cu anvergură în Madrid, cu cifre de afaceri de peste 5 milioane de euro.
Liderii PNL i-au felicitat pentru succesul obținut într-o țară străină și au apreciat curajul și energia lor. De asemenea, Nicolae Ciucă le-a prezentat acestora 10 motive pentru care românii din Diaspora să se întoarcă acasă, inclusiv dacă au de gând să își deschidă o afacere.
Motivele expuse în fața antreprenorilor de succes
Președintele PNL a expus mai multe motive prin prisma cărora i-a îndemnat pe afaceriștii din Diasporă să se întoarcă în țara lor. Printre acestea se numără: un sistem fiscal prietenos cu antreprenorii, impozite reduse pe dividende, modernizarea rapidă a infrastructurii rutiere. De asemenea, Nicolae Ciucă le-a vorbit și despre programele statului pentru Diaspora.
"România s-a dezvoltat și cu banii pe care dvs i-ati trimis in România. Trebuie să avem grijă ca diaspora să primească respectul și aprecierea pentru tot ceea ce a făcut pentru România.", a spus șeful PNL, în fața românilor din Spania.
PNL, recunoștință pentru românii care muncesc peste hotare
Nicolae Ciucă a apreciat contribuția Diasporei la modernizarea și dezvoltarea României. În acest sens, liderul Partidului Național Liberal a arătat că din momentul în care am intrat în UE, au intrat în România 115 miliarde de euro investiții străine, în timp ce Diaspora a trimis acasă o sumă comparabilă, de peste 100 de miliarde de euro.
Mai mult, Nicolae Ciucăs-a angajat să rezolve problema dublei cetățenii. Acesta a dat asigurări că până la sfârşitul anului şi cetăţenii români stabiliţi în Spania vor putea deţine dublă cetățenie.